http://www.thaigov.go.th

 วันนี้ (17 มกราคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวงกำหนดค่าธรรมเนียมเกี่ยวกับเครื่องสำอาง พ.ศ. ....

 2. เรื่อง   ขอแก้ไขกฎกระทรวง เรื่อง กำหนดแบบเอกสารตามกฎหมายว่าด้วยคนเข้าเมือง และวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีก และ การขอกลับเข้ามามีถิ่นที่อยู่ในราชอาณาจักรตามเดิม พ.ศ. 2559

 3. เรื่อง   ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร  ว่าด้วย การยกเว้นรัษฎากร (มาตรการภาษีเพื่อช่วยเหลือและฟื้นฟูผู้ได้รับผลกระทบ อุทกภัยในภาคใต้)

 4. เรื่อง ร่างพระราชบัญญัติสหกรณ์ (ฉบับที่..) พ.ศ. ....

 5. เรื่อง ร่างพระราชบัญญัติจัดระเบียบราชการกระทรวงกลาโหม (ฉบับที่ ..) พ.ศ. ....

 6. เรื่อง ร่างพระราชบัญญัติคณะกรรมการนโยบายที่ดินแห่งชาติ พ.ศ. .... และร่าง พระราชบัญญัติแก้ไขเพิ่มเติมประมวลกฎหมายที่ดิน (ฉบับที่ ..) พ.ศ. ....

|  |
| --- |
|  **เศรษฐกิจ- สังคม** |

 7. เรื่อง (ร่าง) แผนแม่บทส่งเสริมวัฒนธรรมการอ่านสู่สังคมแห่งการเรียนรู้ของไทย

 พ.ศ. 2560 -2564

 8. เรื่อง แนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงาน ภาครัฐ

 9. เรื่อง ขอความเห็นชอบยุทธศาสตร์แห่งชาติว่าด้วยการยุติปัญหาเอดส์

 ปี พ.ศ. 2560-2573

 10. เรื่อง การเสนอความเห็นการขอจัดตั้งทุนหมุนเวียนของคณะกรรมการนโยบายการ บริหารทุนหมุนเวียน

 11. เรื่อง    การกำหนดสินค้าและบริการควบคุมตามพระราชบัญญัติว่าด้วยราคาสินค้าและ บริการ พ.ศ. 2542

 12. เรื่อง แผนการปฏิรูปเส้นทางเดินรถโดยสารประจำทางในเขตกรุงเทพมหานครและ ปริมณฑลของกรมการขนส่งทางบก

 13. เรื่อง มาตรการสนับสนุนให้ประเทศไทยเป็นศูนย์กลางการค้าอัญมณีและเครื่องประดับ ของโลกและร่างประกาศกระทรวงการคลัง เรื่อง การลดอัตราอากรและยกเว้น อากรศุลกากร ตามมาตรา 12 แห่งพระราชกำหนดพิกัดอัตราศุลกากร พ.ศ. 2530 (ฉบับที่ ..)

 14. เรื่อง แผนยุทธ์ศาสตร์การบูรณาการด้านพิพิธภัณฑ์และแหล่งเรียนรู้ ระยะ 20 ปี

 (พ.ศ. 2560 – 2579)

|  |
| --- |
| **แต่งตั้ง** |

 15.   เรื่อง รัฐบาลสาธารณรัฐเปรูเสนอขอแต่งตั้งเอกอัครราชทูตวิสามัญผู้มีอำนาจเต็มแห่ง สาธารณรัฐเปรูประจำประเทศไทย (กระทรวงการต่างประเทศ)

 16. เรื่อง การแต่งตั้งกรรมการผู้ทรงคุณวุฒิในคณะกรรมการมาตรฐานการบริหารงานบุคคล ส่วนท้องถิ่น (ก.ถ.) แทนตำแหน่งที่ว่าง

 17. เรื่อง การแต่งตั้งกรรมการอื่นในคณะกรรมการองค์การเภสัชกรรมแทนกรรมการ

 เดิมที่พ้นจากตำแหน่ง

 18. เรื่อง แต่งตั้งข้าราชการการเมือง ตำแหน่งที่ปรึกษารัฐมนตรีประจำสำนักนายกรัฐมนตรี

 19. เรื่อง แต่งตั้งข้าราชการการเมือง ตำแหน่งประจำสำนักเลขาธิการนายกรัฐมนตรี

 20. เรื่อง แต่งตั้งข้าราชการการเมือง [ตำแหน่งที่ปรึกษารัฐมนตรีช่วยว่าการกระทรวงเกษตร และสหกรณ์ (นางสาวศิรินารถ ใจมั่น)]

 21. เรื่อง แต่งตั้งกรรมการผู้ช่วยรัฐมนตรี (นางสาวภาวิณี ปุณณกันต์)

 22. เรื่อง แต่งตั้งกรรมการผู้ช่วยรัฐมนตรี (นายโศภณ นภาธร และนายอดินันท์ ปากบารา)

 23. เรื่อง แต่งตั้งผู้รักษาราชการแทนรัฐมนตรีว่าการกระทรวงวิทยาศาสตร์และเทคโนโลยี

 24. เรื่อง การแต่งตั้งผู้รักษาราชการแทนรัฐมนตรีว่าการกระทรวงสาธารณสุข

 25. เรื่อง แต่งตั้งข้าราชการการเมือง ตำแหน่งเลขานุการรัฐมนตรีประจำสำนัก นายกรัฐมนตรี

 26. เรื่อง แต่งตั้งกรรมการผู้ช่วยรัฐมนตรี (พลเอก สุรศักดิ์ ศรีศักดิ์)

 27. เรื่อง แต่งตั้งกรรมการผู้ช่วยรัฐมนตรี (นายพันธ์ศักดิ์ ศิริรัชตพงษ์)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงกำหนดค่าธรรมเนียมเกี่ยวกับเครื่องสำอาง พ.ศ. ....**

           คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมเกี่ยวกับเครื่องสำอาง

พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้ **สาระสำคัญของร่างกฎกระทรวงฯ**เป็นการปรับปรุงค่าธรรมเนียมสำหรับคำขอจดแจ้ง ใบรับจดแจ้งการผลิตเพื่อขาย ใบรับจดแจ้งการนำเข้าเพื่อขาย ใบรับจดแจ้งการรับจ้างผลิต ใบแทนใบรับจดแจ้ง คำขอแก้ไขรายการในใบรับจดแจ้งหนังสือรับรองต่าง ๆ การขอความเห็นการใช้ฉลาก การขอความเห็นการโฆษณา การต่ออายุใบรับจดแจ้งประเภทนั้น ๆ และคำขออื่น ๆ ให้เหมาะสมสอดคล้องกับสถานการณ์ปัจจุบัน

**2. เรื่อง  ขอแก้ไขกฎกระทรวง เรื่อง กำหนดแบบเอกสารตามกฎหมายว่าด้วยคนเข้าเมืองและวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีก และการขอกลับเข้ามามีถิ่นที่อยู่ในราชอาณาจักรตามเดิม พ.ศ. 2559**

                     คณะรัฐมนตรีมีมติเห็นชอบหลักการตามที่กระทรวงการท่องเที่ยวและกีฬา (กก.) เสนอ ดังนี้

 1. เลื่อนการประกาศใช้กฎกระทรวงกำหนดแบบเอกสารตามกฎหมายว่าด้วยคนเข้าเมือง และ

วิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีกและการขอกลับเข้ามามีถิ่นที่อยู่ในราชอาณาจักรตามเดิม พ.ศ. 2559 ในข้อ 7 จากเดิม ให้มีผลบังคับใช้วันที่ 30 มกราคม 2560 เป็น มีผลบังคับใช้วันที่ 1 ตุลาคม 2560

 2. ระหว่างวันที่ 30 มกราคม 2560 ถึงวันที่ 1 ตุลาคม 2560 ให้ใช้แบบ ตม.6 ท้ายกฎกระทรวง

ฉบับที่ 4 (พ.ศ. 2523) ออกตามความในพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยกฎกระทรวง ฉบับที่ 28 (พ.ศ. 2547)  ออกตามความในพระราชบัญญัติคนเข้าเมือง พ.ศ. 2522 ไปพลางก่อน  ในระหว่างที่แบบ ตม.6 ยังไม่มีผลบังคับใช้

 3. ให้กระทรวงการท่องเที่ยวและกีฬาประสานงานกับสำนักงานตำรวจแห่งชาติ  กระทรวงมหาดไทย  และสำนักงานคณะกรรมการกฤษฎีกาเพื่อดำเนินการออกกฎกระทรวงตามหลักการที่กระทรวงการท่องเที่ยวและกีฬาเสนอ โดยถือเป็นเรื่องเร่งด่วนแล้วนำเสนอคณะรัฐมนตรีต่อไป

**3. เรื่อง  ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร  ว่าด้วยการยกเว้นรัษฎากร (มาตรการภาษีเพื่อช่วยเหลือและฟื้นฟูผู้ได้รับผลกระทบอุทกภัยในภาคใต้)**

                    คณะรัฐมนตรีมีมติเห็นชอบหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อช่วยเหลือและฟื้นฟูผู้ได้รับผลกระทบอุทกภัยในภาคใต้) ตามที่กระทรวงการคลัง (กค.) เสนอ

          **สาระสำคัญของร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร  ว่าด้วยการยกเว้นรัษฎากร (มาตรการภาษีเพื่อช่วยเหลือและฟื้นฟูผู้ได้รับผลกระทบอุทกภัยในภาคใต้)**

**1.** **มาตรการยกเว้นภาษีสำหรับค่าใช้จ่ายในการซ่อมแซมอสังหาริมทรัพย์**

                              กำหนดให้มีการยกเว้นภาษีเงินได้บุคคลธรรมดาให้กับผู้มีเงินได้ที่เป็นบุคคลธรรมดา สำหรับเงินได้เท่าที่ได้จ่ายเป็นค่าซ่อมแซมหรือค่าวัสดุหรืออุปกรณ์ในการซ่อมแซมอสังหาริมทรัพย์หรือทรัพย์สินที่ประกอบติดตั้งในลักษณะถาวรกับตัวอาคารหรือในที่ดินอันเป็นที่ตั้งของอาคาร หรือในการซ่อมแซมห้องชุดในอาคารหรือทรัพย์สินที่ประกอบติดตั้งในลักษณะถาวรกับห้องชุดในอาคารชุดที่ได้จ่ายระหว่างวันที่ 1 ธันวาคม พ.ศ. 2559 ถึงวันที่ 31 พฤษภาคม พ.ศ. 2560 ตามจำนวนที่จ่ายจริงแต่รวมกันทั้งหมดแล้วไม่เกินหนึ่งแสนบาท

**2.** **มาตรการยกเว้นภาษีสำหรับค่าใช้จ่ายในการซ่อมแซมรถยนต์**

                              กำหนดให้มีการยกเว้นภาษีเงินได้บุคคลธรรมดาให้กับผู้มีเงินได้ที่เป็นบุคคลธรรมดา สำหรับเงินได้เท่าที่ได้จ่ายเป็นค่าซ่อมแซมหรือค่าวัสดุหรืออุปกรณ์ในการซ่อมแซมรถยนต์ตามกฎหมายว่าด้วยรถยนต์หรือกฎหมายว่าด้วยการขนส่งทางบก  หรืออุปกรณ์หรือสิ่งอำนวยความสะดวกในรถที่ได้รับความเสียหายจากอุทกภัยที่ได้จ่ายระหว่างวันที่ 1 ธันวาคม พ.ศ. 2559 ถึงวันที่ 31 พฤษภาคม พ.ศ. 2560 ตามจำนวนที่จ่ายจริงแต่รวมกันทั้งหมดแล้วไม่เกินสามหมื่นบาท

3. การยกเว้นภาษีเงินได้ดังกล่าว  สามารถดำเนินการได้โดยการออกกฎกระทรวง ฉบับที่ ..

(พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร จำนวน 1 ฉบับ

**4. เรื่อง ร่างพระราชบัญญัติสหกรณ์ (ฉบับที่..) พ.ศ. ....**

           คณะรัฐมนตรีมีมติอนุมัติหลักการร่างพระราชบัญญัติสหกรณ์ (ฉบับที่..) พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานศาลยุติธรรมและธนาคารแห่งประเทศไทยไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

           ทั้งนี้ ในส่วนเรื่องกองทุนพัฒนาสหกรณ์และกองทุนรักษาเสถียรภาพระบบสหกรณ์ ให้กระทรวงเกษตรและสหกรณ์เสนอเรื่องดังกล่าวต่อคณะกรรมการนโยบายการบริหารทุนหมุนเวียนเพื่อพิจารณาเสนอความเห็นต่อคณะรัฐมนตรีตามนัยมาตรา 14 วรรคหนึ่ง แห่งพระราชบัญญัติการบริหารทุนหมุนเวียน พ.ศ. 2558 แล้วแจ้งผลการพิจารณาเพื่อประกอบการตรวจพิจารณาของสำนักงานคณะกรรมการกฤษฎีกาต่อไป

           **สาระสำคัญของร่างพระราชบัญญัติ**

                   1. กำหนดให้มีผู้เชี่ยวชาญเฉพาะด้านจากภาคเอกชนเข้าเป็นกรรมการผู้ทรงคุณวุฒิในคณะกรรมการพัฒนาการสหกรณ์แห่งชาติ และมีการออกระเบียบเพื่อให้มีการคัดเลือกผู้ทรงคุณวุฒิ

                   2. กำหนดให้นายทะเบียนสหกรณ์มีอำนาจออกระเบียบ หรือคำสั่งใด ๆ เพื่อประโยชน์ในการดำเนินกิจการของสหกรณ์ มีอำนาจในการดำเนินคดีต่อบุคคลที่กระทำให้สหกรณ์ได้รับความเสียหาย และสั่งการให้สหกรณ์ดำเนินการแก้ไขปัญหาที่เกิดภายในสหกรณ์

                   3. กำหนดเกี่ยวกับการยื่นอุทธรณ์ของผู้มีส่วนได้เสียจากการออกคำสั่งทางปกครองตามกฎหมาย

                   4. กำหนดให้กองทุนพัฒนาสหกรณ์สามารถให้ความช่วยเหลือด้านเงินทุนดำเนินธุรกิจกับกลุ่มเกษตรกร

                   5. กำหนดให้นายทะเบียนสหกรณ์ประกาศกำหนดประเภทของสหกรณ์ที่สามารถรับบุคคลธรรมดาเข้าเป็นสมาชิกสมทบได้ เพื่อให้สามารถรับเด็กและเยาวชนเข้าเป็นสมาชิกสมทบได้

                   6. กำหนดระยะเวลาการดำรงตำแหน่งของคณะกรรมการดำเนินงานสหกรณ์ให้สามารถดำรงตำแหน่งต่อเนื่องกันได้

                   7. กำหนดความรับผิดชอบของกรรมการและผู้จัดการสหกรณ์เมื่อกระทำให้สหกรณ์เกิดความเสียหาย

                   8. กำหนดคุณสมบัติของกรรมการสหกรณ์ที่เข้ามาทำหน้าที่ในการบริหารสหกรณ์ให้เหมาะสมกับประเภทสหกรณ์ ธุรกิจ และขนาดของสหกรณ์

                   9. กำหนดให้สหกรณ์มีผู้ตรวจสอบกิจการเพื่อดำเนินการตรวจสอบกิจการของสหกรณ์แล้วทำรายงานเสนอต่อที่ประชุมใหญ่

                   10. กำหนดให้มีกองทุนรักษาเสถียรภาพระบบสหกรณ์เพื่อให้ความช่วยเหลือด้านการเงินแก่บรรดาสหกรณ์ที่ขาดสภาพคล่อง ให้มีคณะกรรมการบริหารกองทุนรักษาเสถียรภาพระบบสหกรณ์ ประกอบด้วยรองปลัด กษ. ซึ่งปลัด กษ. มอบหมายเป็นประธานกรรมการ และผู้อำนวยการสันนิบาตสหกรณ์แห่งประเทศไทยเป็นกรรมการและเลขานุการ

                   11. กำหนดการบัญชี จัดระบบบัญชี รวมถึงการกำหนดชื่อทางบัญชีใหม่ให้สอดคล้องกับระบบบัญชีสากล

                   12. กำหนดให้มีการควบรวมสหกรณ์เพื่อสร้างความเข้มแข็ง โดยคำนึงถึงขนาดของสหกรณ์ ความเสี่ยงของสหกรณ์ เงินทุนหมุนเวียนและหนี้สิ้น และการดำเนินธุรกิจของสหกรณ์

                   13. ปรับปรุงบทกำหนดโทษให้เหมาะสมยิ่งขึ้นในเชิงป้องปรามและกำหนดอัตราโทษขั้นต่ำไว้ด้วย

**5.เรื่อง ร่างพระราชบัญญัติจัดระเบียบราชการกระทรวงกลาโหม (ฉบับที่ ..) พ.ศ. ....**

                   คณะรัฐมนตรีมีมติเห็นชอบร่างพระราชบัญญัติจัดระเบียบราชการกระทรวงกลาโหม (ฉบับที่ ..) พ.ศ. .... ของกระทรวงกลาโหม (กห.) ที่สำนักงานคณะกรรมการกฤษฎีกาตรวจพิจารณาแล้ว และส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

                   **สาระสำคัญของร่างพระราชบัญญัติ**

                   แก้ไขเพิ่มเติมพระราชบัญญัติจัดระเบียบราชการกระทรวงกลาโหม พ.ศ. 2551

                   1. เพิ่มบทบัญญัติเกี่ยวกับการเปลี่ยนชื่อส่วนราชการใน กห. ให้ตราเป็นพระราชกฤษฎีกา

                   2. กำหนดให้บทบัญญัติในกฎหมาย กฎ ข้อบังคับ ระเบียบ ประกาศ หรือคำสั่งอื่นใดที่อ้างถึงส่วนราชการหรือตำแหน่งของข้าราชการกระทรวงกลาโหมเดิม ให้ถือว่าอ้างถึงส่วนราชการหรือตำแหน่งของข้าราชการกระทรวงกลาโหลที่ได้เปลี่ยนชื่อนั้น

                   3. เพิ่มบทเฉพาะกาลเพื่อรองรับการเปลี่ยนชื่อส่วนราชการตามพระราชกฤษฎีกาที่ได้ใช้บังคับอยู่ในวันก่อนวันที่พระราชบัญญัตินี้ใช้บังคับ

**6. เรื่อง ร่างพระราชบัญญัติคณะกรรมการนโยบายที่ดินแห่งชาติ พ.ศ. .... และร่างพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ ..) พ.ศ. ....**

                   คณะรัฐมนตรีมีมติอนุมัติหลักการร่างพระราชบัญญัติคณะกรรมการนโยบายที่ดินแห่งชาติ พ.ศ. .... และร่างพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ ..) พ.ศ. .... รวม 2 ฉบับ ตามที่คณะกรรมการนโยบายที่ดินแห่งชาติเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติ และสภาเกษตรกรแห่งชาติไปประกอบพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

                   **สาระสำคัญของร่างพระราชบัญญัติ**

                   1. **ร่างพระราชบัญญัติคณะกรรมการนโยบายที่ดินแห่งชาติ พ.ศ. ....**มีดังนี้

                             1.1 กำหนดวัตถุประสงค์และหลักการการบริหารจัดการที่ดินและทรัพยากรดินของประเทศ

                             1.2 กำหนดให้มี คทช. ประกอบด้วยนายกรัฐมนตรีเป็นประธานกรรมการ รองนายกรัฐมนตรีคนหนึ่งซึ่งนายกรัฐมนตรีมอบหมาย เป็นรองประธานกรรมการ กรรมการโดยตำแหน่ง กรรมการผู้ทรงคุณวุฒิ และเลขาธิการ คทช. เป็นกรรมการและเลขานุการ มีอำนาจหน้าที่กำกับดูแล การบริหารจัดการที่ดินและทรัพยากรดินโดยทั่วไป รวมทั้งให้มีอำนาจหน้าที่กำหนดนโยบาย และแผนการบริหารจัดการที่ดินและทรัพยากรดินของประเทศ เพื่อขอความเห็นชอบต่อคณะรัฐมนตรี กำหนดแนวทางหรือมาตรการเพื่อเสริมสร้างความร่วมมือและประสานงานระหว่างหน่วยงานของรัฐ ภาคเอกชน และประชาชน เสนอแนะต่อคณะรัฐมนตรีหรือหน่วยงานที่เกี่ยวข้องให้มีกฎหมายหรือให้แก้ไขเพิ่มเติม ปรับปรุง หรือยกเลิกกฎหมายที่เกี่ยวกับการบริหารจัดการที่ดินและทรัพยากรดิน

                             1.3 กำหนดให้การดำเนินการจัดทำนโยบายและแผนการบริหารจัดการที่ดินและทรัพยากรดินของประเทศ ต้องคำนึงถึงความสอดคล้องกับแผนพัฒนาเศษรฐกิจและสังคมแห่งชาติและแผนอื่น ๆ ที่เกี่ยวข้อง และจัดให้มีการรับฟังความคิดเห็นของประชาชน ตามที่ คทช. กำหนด ก่อนเสนอคณะรัฐมนตรีเพื่อพิจารณา

                             1.4 กำหนดให้ คทช. มีอำนาจแต่งตั้งคณะกรรมการเฉพาะกิจ คณะอนุกรรมการ หรือผู้เชี่ยวชาญ เพื่อพิจารณาศึกษา เสนอแนะหรือปฏิบัติการอย่างหนึ่งอย่างใด ตามที่ คทช. มอบหมาย

                             1.5 กำหนดให้สำนักงานเลขาธิการ คทช. มีอำนาจหน้าที่รับผิดชอบงานธุรการของ คทช. คณะกรรมการเฉพาะกิจ คณะอนุกรรมการ และผู้เชี่ยวชาญ รวมทั้งวิเคราะห์นโยบายและแผนการบริหารจัดการที่ดินและทรัพยากรดินของประเทศ รวมทั้งแนวโน้มและผลกระทบที่จะเกิดขึ้นเสนอต่อ คทช. เพื่อพิจารณา

                             1.6 กำหนดบทเฉพาะกาลให้ คทช. ตามระเบียบสำนักนายกรัฐมนตรีว่าด้วยคณะกรรมการนโยบายที่ดินแห่งชาติ พ.ศ. 2557 ปฏิบัติหน้าที่ของคณะกรรมการ ตามพระราชบัญญัตินี้ไปพลางก่อนจนกว่าจะได้มีการแต่งตั้ง เลขาธิการ คทช. และจัดตั้งสำนักงานเลขาธิการ คทช. ในสำนักนายกรัฐมนตรี และแต่งตั้งกรรมการผู้ทรงคุณวุฒิ กรรมการผู้แทนองค์กรชุมชน ตามพระราชบัญญัตินี้

                   2. **ร่างพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ ..) พ.ศ. ....**

เป็นการแก้ไขเพิ่มเติมประมวลกฎหมายที่ดิน ดังนี้

                             2.1 แก้ไขเพิ่มเติมองค์ประกอบของ คจช. โดยให้มีรัฐมนตรีว่าการกระทรวงมหาดไทยเป็นประธาน ปลัดกระทรวงมหาดไทย ปลัดกระทรวงกลาโหม ปลัดกระทรวงทรัพยากรธรรมชาติและสิ่งแวดล้อม อธิบดีกรมการปกครอง อธิบดีกรมพัฒนาสังคมและสวัสดิการ อธิบดีกรมส่งเสริมสหกรณ์ อธิบดีกรมชลประทาน อธิบดีกรมพัฒนาที่ดิน อธิบดีกรมส่งเสริมการเกษตร อธิบดีกรมป่าไม้ เลขาธิการสำนักงานการปฏิรูปที่ดินเพื่อเกษตรกรรม อธิบดีกรมธนารักษ์ ผู้อำนวยการสำนักงบประมาณ เลขาธิการคณะกรรมการกฤษฎีกา อธิบดีกรมโยธาธิการและผังเมือง ผู้อำนวยการสำนักงานนโยบายและแผนทรัพยากรธรรมชาติและสิ่งแวดล้อมเป็นกรรมการ อธิบดีกรมที่ดินเป็นกรรมการและเลขานุการ และกรรมการผู้ทรงคุณวุฒิอื่น อีกไม่เกินเจ็ดคนซึ่งคณะรัฐมนตรีแต่งตั้ง

                             2.2 แก้ไขเพิ่มเติมอำนาจหน้าที่ของ คจช. ให้มีความชัดเจนและไม่ซ้ำซ้อนกับอำนาจของ คทช.

|  |
| --- |
|  **เศรษฐกิจ- สังคม** |

**7. เรื่อง (ร่าง) แผนแม่บทส่งเสริมวัฒนธรรมการอ่านสู่สังคมแห่งการเรียนรู้ของไทย พ.ศ. 2560 -2564**

 คณะรัฐมนตรีมีมติเห็นชอบตามที่กระทรวงวัฒนธรรม (วธ.) เสนอ ดังนี้

                   1. เห็นชอบต่อ (ร่าง) แผนแม่บทส่งเสริมวัฒนธรรมการอ่านสู่สังคมแห่งการเรียนรู้ของไทย พ.ศ. 2560 - 2564 เพื่อเป็นแนวทางให้หน่วยงานที่เกี่ยวข้องนำไปปฏิบัติให้เกิดผลอย่างเป็นรูปธรรม

                   2. เห็นชอบการแต่งตั้งคณะกรรมการบูรณาการส่งเสริมวัฒนธรรมการอ่านเพื่อสร้างสังคมแห่งการเรียนรู้ เพื่อเป็นกลไกผลักดันการขับเคลื่อนและบูรณาการหน่วยงานที่เกี่ยวข้อง

           **สาระสำคัญของเรื่อง**

                   วธ. รายงานว่า วธ. ได้จัดทำ (ร่าง) แผนแม่บทส่งเสริมวัฒนธรรมการอ่านสู่สังคมแห่งการเรียนรู้ของไทย พ.ศ. 2560 - 2564 ตามนโยบายรัฐบาล เนื่องจากได้เล็งเห็นความสำคัญของการพัฒนาคุณภาพประชากรผ่านการอ่าน แสวงหาความรู้อย่างต่อเนื่อง การเรียนรู้อย่างสร้างสรรค์และปลูกฝังผ่านมิติทางวัฒนธรรมซึ่งเป็นวิธีที่เข้าถึงประชาชนทุกกลุ่มเป้าหมาย เริ่มจากครอบครัวชุมชนและสังคม โดยการหลอมรวมเข้ากับแนวทางวิถีการดำเนินชีวิต ค่านิยม ประเพณีอันเป็นเอกลักษณ์ของชาติ และเป็นพื้นฐานสำคัญในการพัฒนาคนและสังคมไทยมาช้านาน โดยมี 4 ยุทธศาสตร์หลัก ดังนี้

                   **ยุทธศาสตร์ที่ 1** ปลูกสร้างพฤติกรรมรักการอ่านที่เข้มแข็งให้กับคนทุกช่วงวัย เพื่อให้คนไทยทุกช่วงวัยมีทัศนคติที่ดีและตระหนักถึงประโยชน์ของการอ่านและมีนิสัยรักการอ่านและแสวงหาความรู้มากขึ้น

                   **ยุทธศาสตร์ที่ 2** อำนวยความสะดวกในการเข้าถึงสื่อการอ่านของประชาชนทั้งในชุมชนเมืองและภูมิภาค เพื่อให้ประเทศไทยมีแหล่งเรียนรู้และสื่อการอ่านทั้งในรูปแบบที่มีความหลากหลายสามารถเข้าถึงได้อย่างง่าย สะดวก ทั่วถึงและไม่จำกัดเวลาและสถานที่

                   **ยุทธศาสตร์ที่ 3** ยกระดับคุณภาพแหล่งเรียนรู้และสื่อการอ่านเพื่อการเรียนรู้ เพื่อให้ประเทศไทยได้มีแหล่งเรียนรู้และสื่อการอ่านเพื่อการเรียนรู้ที่มีคุณภาพ มีความทันสมัยและสามารถให้บริการแก่ประชาชนอย่างทั่วถึง

                   **ยุทธศาสตร์ที่ 4**สร้างสภาพแวดล้อมที่เอื้อต่อการส่งเสริมการอ่าน เพื่อการปรับปรุงสภาพแวดล้อมของชุมชน/สังคมให้เอื้อต่อการส่งเสริมการอ่าน โดยส่งเสริมการมีส่วนร่วม มีกลไกขับเคลื่อนและมีการดำเนินการอย่างจริงจังและต่อเนื่อง

                   องค์ประกอบและอำนาจหน้าที่ของคณะกรรมการ มีรองนายกรัฐมนตรีที่นายกรัฐมนตรีมอบหมายเป็นประธานกรรมการ รัฐมนตรีว่าการกระทรวงวัฒนธรรม เป็นรองประธานกรรมการ โดยมีรองเลขาธิการคณะกรรมการการศึกษาขั้นพื้นฐาน อธิบดีกรมส่งเสริมการปกครองส่วนท้องถิ่น และเลขาธิการสำนักงานการศึกษานอกระบบและการศึกษาตามอัธยาศัย เป็นกรรมการและเลขานุการร่วม

                   **อำนาจหน้าที่**

1) กำหนดนโยบายและแนวทางการดำเนินการส่งเสริมสนับสนุนวัฒนธรรมการอ่านเพื่อสร้างสังคมแห่งการเรียนรู้ของประเทศไทย

                             2) พิจารณาให้ความเห็นชอบแผนงาน/โครงการบูรณาการที่สำคัญและเกี่ยวข้องกับ

การส่งเสริมวัฒนธรรมการอ่าน

                             3) กำหนดแนวทางหรือมาตรการเพื่อผลักดันให้เกิดการบูรณาการความร่วมมือระหว่างหน่วยงานของรัฐกับภาคเอกชนหรือประชาสังคมในการขับเคลื่อนการส่งเสริมวัฒนธรรมการอ่านของประเทศไทย

                             4) กำกับ ติดตาม ประสานงาน สนับสนุน และเร่งรัดการดำเนินงานของหน่วยงานที่เกี่ยวข้องกับการส่งเสริมวัฒนธรรมการอ่าน และรายงานผลการดำเนินงานให้คณะรัฐมนตรีทราบเป็นระยะ

                             5) แต่งตั้งคณะอนุกรรมการ/คณะทำงานเพื่อดำเนินการใด ๆ ตามที่คณะกรรมการมอบหมาย

                             6) ปฏิบัติการอื่นใดตามที่นายกรัฐมนตรีหรือคณะรัฐมนตรีมอบหมาย

**8. เรื่อง แนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ**

           คณะรัฐมนตรีมีมติเห็นชอบแนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ ตามที่รองนายกรัฐมนตรี (นายวิษณุ เครืองาม) ประธานกรรมการพัฒนาการบริหารงานยุติธรรมแห่งชาติ (ประธาน กพยช.) เสนอ ดังนี้

           1. แนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ

           2. แผนปฏิบัติการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ

           3. แบบตรวจสอบแนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ

           4. มอบหมายให้หน่วยงานดำเนินการ ดังนี้

                    4.1 ให้สำนักเลขาธิการคณะรัฐมนตรี (สลค.) เป็นศูนย์กลางในการเผยแพร่กฎหมายที่ได้ประกาศในราชกิจนุเบกษาแล้ว

                    4.2 ให้สำนักงานคณะกรรมการกฤษฎีกา (สคก.) เป็นศูนย์กลางในการเผยแพร่ฐานข้อมูลของกฎหมายทั้งหมด

                   4.3 ให้โฆษกกระทรวงมีหน้าที่เผยแพร่กฎหมายที่กระทรวงรับผิดชอบเพื่อสร้างการรับรู้ให้แก่ประชาชนและหน่วยงานภาครัฐ

                    4.4 ให้สำนักงานกิจการยุติธรรมเป็นศูนย์ข้อมูลการเผยแพร่กฎหมาย โดยมีหน้าที่ดำเนินการเผยแพร่กฎหมาย กำกับดูแล และประสานงานกับหน่วยงาน สถาบันการศึกษา องค์กรภาคเอกชน และ ทุกภาคส่วนที่เกี่ยวข้องในการเผยแพร่กฎหมาย

          **สาระสำคัญของเรื่อง**

           1. **แนวทางการเผยแพร่กฎหมาย เพื่อสร้างการรับรู้ให้แก่ประชาชนและหน่วยงานภาครัฐ** ประกอบด้วย หน่วยงานที่มีบทบาทในการเผยแพร่กฎหมาย กรอบของกฎหมายที่จะต้องมีการเผยแพร่ กลุ่มเป้าหมาย สื่อหรือช่องทางที่ใช้ในการสื่อสาร การติดตามและประเมินผลการดำเนินการ ระยะเวลาดำเนินการ และการบูรณาการเพื่อการเผยแพร่กฎหมาย

           2. **แผนปฏิบัติการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ** เพื่อใช้ในการขับเคลื่อนแนวทางดังกล่าวไปสู่การปฏิบัติ โดยแบ่งเป็น 3 แผน ประกอบด้วย **แผนปฏิบัติการที่ 1** การเผยแพร่กฎหมายใหม่และที่แก้ไขเพิ่มเติมและกฎหมายที่ประชาชนควรรู้ **แผนปฏิบัติการที่ 2** การเผยแพร่กฎหมายที่เด็กและเยาวชนควรรู้ และ**แผนปฏิบัติการที่ 3** การเผยแพร่กฎหมายที่สื่อมวลชนควรรู้ ทั้งนี้ แผนดังกล่าวให้หน่วยงานที่มีบทบาทในการเผยแพร่กฎหมาย (หน่วยงานผู้เสนอกฎหมาย หน่วยงานที่เกี่ยวข้องกับการบังคับใช้กฎหมาย หน่วยงานที่ผู้มีบทบาทร่วมในการเผยแพร่กฎหมาย หน่วยงานที่เป็นภาคีเครือข่ายที่สนับสนุนการใช้กฎหมาย และสื่อสารมวลชน) เป็นผู้เผยแพร่ความรู้ทางกฎหมายแก่ประชาชนต่อไป

           3. **แบบตรวจสอบการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ** หน่วยงานของรัฐที่เป็นผู้เสนอให้มีหรือปรับปรุงกฎหมายต้องจัดทำแบบตรวจสอบแนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ ทั้งนี้ หน่วยงานของรัฐที่เป็นผู้เสนอให้มีหรือปรับปรุงกฎหมายจะต้องเสนอแบบตรวจสอบดังกล่าวในขั้นตอนของการเสนอหรือปรับปรุงร่างกฎหมายก่อนเสนอคณะรัฐมนตรี และเมื่อคณะรัฐมนตรีเห็นชอบในหลักการของร่างกฎหมายให้ สลค. ส่งให้สำนักงานกิจการยุติธรรมพิจารณาถึงความเป็นไปได้ในการดำเนินการตามแนวทางการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐต่อไป

**9. เรื่อง ขอความเห็นชอบยุทธศาสตร์แห่งชาติว่าด้วยการยุติปัญหาเอดส์ ปี พ.ศ. 2560-2573**

                    คณะรัฐมนตรีมีมติเห็นชอบยุทธศาสตร์แห่งชาติว่าด้วยการยุติปัญหาเอดส์ พ.ศ. 2560 - 2573   ตามที่กระทรวงสาธารณสุข (สธ.) เสนอ  และมอบหมายให้หน่วยงานที่เกี่ยวข้องใช้ยุทธศาสตร์ดังกล่าวเป็นกรอบแนวทางการดำเนินการป้องกันและแก้ไขปัญหาเอดส์ต่อไป

 ทั้งนี้ ให้กระทรวงสาธารณสุขติดตามการดำเนินการตามยุทธศาสตร์ให้เป็นไปตามเป้าหมายที่กำหนด  และเมื่อสิ้นสุดระยะเวลาการดำเนินการตามยุทธศาสตร์แห่งชาติ ว่าด้วยการยุติปัญหาเอดส์ ปี พ.ศ. 2560 -2573 แล้ว ให้กระทรวงสาธารณสุขจัดทำรายงานผลการดำเนินการตามยุทธศาสตร์ดังกล่าวเสนอคณะรัฐมนตรีเพื่อทราบต่อไป

                    **สาระสำคัญของยุทธศาสตร์แห่งชาติฯ**มีเป้าประสงค์  เพื่อลดจำนวนผู้ติดเชื้อเอชไอวีรายใหม่ให้เหลือปีละไม่เกิน 1,000 ราย  รวมทั้ง ลดการเสียชีวิตในผู้ติดเชื้อเอชไอวีเหลือปีละ ไม่เกิน 4,000 ราย ตลอดจนลดการรังเกียจ และการเลือกปฏิบัติอันเกี่ยวเนื่องจากเอชไอวี และเพศภาวะลงร้อยละ 90  โดยมี 6 ยุทธศาสตร์ย่อย ได้แก่  **ยุทธศาสตร์ที่ 1** มุ่งเน้นและเร่งรัดจัดชุดบริการที่มีประสิทธิผลสูงและรอบด้าน ให้ครอบคลุมพื้นที่และประชากรที่อยู่ในภาวะเสี่ยงและมีโอกาสรับและถ่ายทอดเชื้อเอชไอวีสูง  **ยุทธศาสตร์ที่ 2** ยกระดับคุณภาพและบูรณาการการดำเนินงานป้องกันที่มีประสิทธิผลเดิม ให้เข้มข้นและยั่งยืนในระบบ **ยุทธศาสตร์ที่ 3**  พัฒนาและเร่งรัดการรักษา ดูแล และช่วยเหลือทางสังคม ให้มีคุณภาพ รอบด้าน และยั่งยืน **ยุทธศาสตร์ที่ 4** ปรับภาพลักษณ์ ความเข้าใจ เสริมสร้างความเข้มแข็งระดับบุคคล  ครอบครัว  ชุมชน รวมทั้งกลไกการคุ้มครองสิทธิ  เพื่อลดการรังเกียจ

กีดกัน  การเลือกปฏิบัติที่เกี่ยวเนื่องกับเอชไอวีและเพศภาวะ  **ยุทธศาสตร์ที่** **5** เพิ่มความร่วมรับผิดชอบ การลงทุน และประสิทธิภาพการจัดการในทุกภาคส่วนทั้งระดับนานาชาติ  ระดับประเทศ ระดับจังหวัด และระดับพื้นที่

**ยุทธศาสตร์ที่ 6** ส่งเสริมและพัฒนาการเข้าถึงและการใช้ประโยชน์ข้อมูลเชิงยุทธศาสตร์และการวิจัยที่รอบด้าน

และมีประสิทธิภาพ

**10. เรื่อง การเสนอความเห็นการขอจัดตั้งทุนหมุนเวียนของคณะกรรมการนโยบายการบริหารทุนหมุนเวียน**

                    คณะรัฐมนตรีมีมติเห็นชอบตามที่คณะกรรมการนโยบายการบริหารทุนหมุนเวียนเสนอขอจัดตั้งกองทุนพัฒนาเอสเอ็มอีตามแนวประชารัฐ ตามร่างพระราชบัญญัติงบประมาณรายจ่ายเพิ่มเติม ประจำปีงบประมาณ พ.ศ. 2560 พ.ศ. .... ของกระทรวงอุตสาหกรรม

                    ทั้งนี้  เพื่อสนับสนุนให้ความช่วยเหลือเงินทุน และเพิ่มช่องทางการเข้าถึงแหล่งเงินทุนให้กับผู้ประกอบการที่มีศักยภาพในการต่อยอดพัฒนาธุรกิจได้อย่างมีประสิทธิภาพและยั่งยืน  เพื่อให้กระบวนการส่งเสริมของหน่วยงานภาครัฐ เอกชนที่ได้ดำเนินการพัฒนาธุรกิจและผู้ประกอบการเกิดผลสัมฤทธิ์ในทางปฏิบัติได้อย่างแท้จริง  โดยเฉพาะการพัฒนาอุตสาหกรรมใน 5 กลุ่มเทคโนโลยีและนวัตกรรม  ได้แก่ กลุ่มอาหารเกษตรและเทคโนโลยีชีวภาพ  กลุ่มสาธารณสุข  สุขภาพและเทคโนโลยีทางการแพทย์  กลุ่มเครื่องมืออุปกรณ์อัจฉริยะ  หุ่นยนต์และระบบเครื่งอกลที่ใช้ระบบอิเล็กทรอนิกส์ควบคุม  กลุ่มดิจิทัล  เทคโนโลยีอินเตอร์เน็ต  ปัญญาประดิษฐ์และเทคโนโลยีสมองกลฝังตัว และกลุ่มอุตสาหกรรมสร้างสรรค์  ทุนวัฒนธรรมและบริการที่มีมูลค่าสูง

**11. เรื่อง   การกำหนดสินค้าและบริการควบคุมตามพระราชบัญญัติว่าด้วยราคาสินค้าและบริการ พ.ศ. 2542**

คณะรัฐมนตรีมีมติเห็นชอบการกำหนดสินค้าและบริการควบคุมปี 2560  ตามที่กระทรวงพาณิชย์ (พณ.) เสนอ   จำนวน 47 รายการ จำแนกเป็น 42 สินค้า และ 5 บริการ ตามมติคณะกรรมการกลางว่าด้วยราคาสินค้าและบริการ

**สาระสำคัญของเรื่อง**

                    คณะกรรมการกลางว่าด้วยราคาสินค้าและบริการ ซึ่งมีรัฐมนตรีว่าการกระทรวงพาณิชย์ประธานกรรมการฯ ในคราวประชุมครั้งที่ 1/2560 เมื่อวันศุกร์ที่ 6 มกราคม 2560 ได้มีการทบทวนรายการสินค้าและบริการควบคุมปี 2560 โดยพิจารณาจากสินค้าที่จำเป็นต่อการครองชีพ สินค้าที่เป็นปัจจัยการผลิตทางการเกษตรและอุตสาหกรรมที่สำคัญ สินค้าที่มีผู้ผลิตหรือผู้ขายน้อยรายและการแข่งขันน้อย สินค้าที่มีความผันผวนด้านราคาหรืออาจมีการขาดแคลน และสินค้าที่อาจได้รับผลกระทบจากตลาดโลก **และได้มีมติให้เพิ่มสินค้าและบริการควบคุม จากเดิม 45 รายการ เป็น 47 รายการ จำแนกเป็นสินค้าคงเดิม 42 รายการ และเพิ่มบริการจากเดิม 3 รายการ เป็น 5 รายการ โดยบริการที่เพิ่มขึ้น 2 รายการ ได้แก่ บริการรับชำระเงิน ณ จุดบริการ และบริการขนส่งสินค้าสำหรับธุรกิจออนไลน์ เนื่องจากประชาชนใช้บริการเพิ่มมากขึ้น และให้นำเสนอคณะรัฐมนตรีพิจารณาให้ความเห็นชอบ โดยแบ่งเป็น 10 หมวด ดังนี้**

                    1. **หมวดอาหาร** จำนวน 18 รายการ คือ (1) กระเทียม (2) ข้าวเปลือก ข้าวสาร (3) ข้าวโพด (4)

มันสำปะหลังและผลิตภัณฑ์  (5)  ไข่ไก่  (6) สุกร เนื้อสุกร (7) น้ำตาลทราย (8) น้ำมันและไขมันที่ได้จากพืชหรือสัตว์ทั้งที่บริโภคได้หรือไม่ได้ (9) ครีมเทียมข้นหวาน นมข้น นมคืนรูป นมแปลงไขมัน (10) นมผง ผลิตภัณฑ์นมพร้อมบริโภคชนิดเหลว ไม่รวมถึงนมเปรี้ยว (11) แป้งสาลี (12) อาหารในภาชนะบรรจุที่ปิดสนิท (13) อาหารกึ่งสำเร็จรูปบรรจุภาชนะผนึก (14) ผลปาล์มน้ำมัน (15) ข้าวสาลี (16) ลำไย (17) ทุเรียน (18) มังคุด

                    2. **หมวดสินค้าอุปโภคบริโภคประจำวัน** จำนวน 3 รายการ คือ (19) ผงซักฟอก (20) ผ้าอนามัย (21) กระดาษชำระ กระดาษเช็ดหน้า

                    3. **หมวดปัจจัยทางการเกษตร** จำนวน 6 รายการ คือ (22) ปุ๋ย (23) ยาป้องกันหรือกำจัดศัตรูพืชหรือโรคพืช (24) หัวอาหารสัตว์ อาหารสัตว์ (25) เครื่องสูบน้ำ (26) รถไถนา (27) รถเกี่ยวข้าว

                    4. **หมวดวัสดุก่อสร้าง** จำนวน 4 รายการ คือ (28) ปูนซีเมนต์ (29) เหล็กโครงสร้างรูปพรรณ

เหล็กแผ่น เหล็กเส้น (30) สายไฟฟ้า (31) ท่อพีวีซี

                    5. **หมวดกระดาษและผลิตภัณฑ์** จำนวน 3 รายการ คือ (32) กระดาษทำลูกฟูก กระดาษเหนียว (33) กระดาษพิมพ์และเขียน (34) เยื่อกระดาษ

                    6. **หมวดบริภัณฑ์ขนส่ง** จำนวน 3 รายการ คือ (35) แบตเตอรี่รถยนต์ (36) ยางรถจักรยานยนต์ ยางรถยนต์ (37) รถจักรยานยนต์ รถยนต์นั่ง รถยนต์บรรทุก

                    7. **หมวดผลิตภัณฑ์ปิโตรเลียม** จำนวน 3 รายการ คือ (38) ก๊าซปิโตรเลียมเหลว  (39) น้ำมันเชื้อเพลิง (40) เม็ดพลาสติก

                    8. **หมวดยารักษาโรค** จำนวน 1 รายการ คือ  (41) ยารักษาโรค

                    9. **หมวดอื่นๆ** จำนวน 1 รายการ คือ (42) เครื่องแบบนักเรียน

                    10. **หมวดบริการ** จำนวน 5 รายการ คือ (43) การให้สิทธิในการเผยแพร่งานลิขสิทธิ์เพลงเพื่อการค้า (44) บริการให้เช่าสถานที่เก็บสินค้า (45) บริการทางการเกษตร (46) บริการรับชำระเงิน ณ จุดบริการ และ (47) บริการขนส่งสินค้าสำหรับธุรกิจออนไลน์

**12. เรื่อง แผนการปฏิรูปเส้นทางเดินรถโดยสารประจำทางในเขตกรุงเทพมหานครและปริมณฑลของกรมการขนส่งทางบก**

 คณะรัฐมนตรีมีมติรับทราบแผนการปฏิรูปเส้นทางเดินรถโดยสารประจำทางในเขตกรุงเทพมหานครและปริมณฑลของกรมการขนส่งทางบก (ขบ.) ตามที่กระทรวงคมนาคม (คค.) เสนอ ดังนี้

                    1. **แผนแม่บทพัฒนาระบบรถโดยสารประจำทางในเขตกรุงเทพมหานครและปริมณฑล** คค. โดย ขบ. ได้จัดทำแผนแม่บทฯ **(พ.ศ. 2560 – 2564) เพื่อรองรับการถ่ายโอนการกำกับดูแลรถโดยสารประจำทางจากองค์การขนส่งมวลชนกรุงเทพ (ขสมก.) เป็น ขบ** ตามที่คณะรัฐมนตรีมีมติ (27 กันยายน 2559) ให้ยกเลิกมติคณะรัฐมนตรีเมื่อวันที่ 11 มกราคม 2526 (เรื่อง นโยบายการเดินรถโดยสารประจำทางในเขตกรุงเทพมหานคร) ที่กำหนดให้ ขสมก. เป็นผู้ได้รับใบอนุญาตประกอบการขนส่งด้วยรถโดยสารประจำทางในเขตกรุงเทพมหานคร รวมทั้งเส้นทางที่เชื่อมติดต่อระหว่างกรุงเทพมหานครกับจังหวัดนนทบุรี จังหวัดปทุมธานี และจังหวัดสมุทรปราการเพียงรายเดียว โดยแผนแม่บทฯ มี**วิสัยทัศน์คือ “ระบบรถโดยสารประจำทางต้องเป็นโครงข่ายหลักของการเดินทางในเขตเมืองที่มีคุณภาพและเป็นทางเลือกที่ได้รับการยอมรับจากประชาชน ทั้งด้านความครอบคลุม ความสะดวกสบาย และความปลอดภัยของประชาชน” ประกอบด้วย 5 ยุทธศาสตร์** ได้แก่ 1) การปรับเปลี่ยนระบบการจัดสรรเส้นทางการเดินรถ 2) การจัดตั้งองค์กรเพื่อกำกับดูแลการบริหารจัดการการเดินรถโดยสารประจำทางในเขตกรุงเทพมหานครและปริมณฑล 3) การเตรียมความพร้อมและพัฒนาศักยภาพผู้ประกอบการ 4) การพัฒนาการกำกับดูแลให้มีประสิทธิภาพ และ 5) การจัดการด้านโครงสร้างพื้นฐานเพื่อสนับสนุนแนวทางแผนแม่บทพัฒนาระบบโดยสาร

ประจำทางในเขตกรุงเทพมหานครและปริมณฑล

 2. **แผนการปฏิรูปเส้นทางเดินรถโดยสารปรำจำทางในเขตกรุงเทพมหานครและปริมณฑล** คณะอนุกรรมการกลั่นกรองแผนการแก้ไขปัญหารัฐวิสาหกิจในการประชุมครั้งที่ 14/2559 เมื่อวันที่ 30 สิงหาคม 2559 ได้มีมติมอบหมายให้ ขบ. ดำเนินการศึกษาแผนการปฏิรูปเส้นทางเดินรถโดยสารประจำทางในเขตกรุงเทพมหานครและปริมณฑลให้แล้วเสร็จภายในเดือนกันยายน 2559 และรายงานผลการศึกษาดังกล่าวให้คณะรัฐมนตรีเพื่อทราบ ซึ่ง ขบ. ได้ดำเนินการจัดทำแผนปฏิรูปเส้นทางเดินรถและบรรจุไว้เป็นส่วนหนึ่งของแผนแม่บทฯ (ตามข้อ 1) แล้ว

                   ทั้งนี้ การปฏิรูปเส้นทางฯ ตามแผนแม่บทฯ จะทำให้แต่ละเขตการเดินรถมีจำนวนเส้นทางที่เพิ่มขึ้นและมีความครอบคลุมมากขึ้น **โดยในภาพรวมเส้นทางจะเพิ่มขึ้นจาก 202 เป็น 269 เส้นทาง และมีระยะทางเพิ่มขึ้นจาก 6,437 กิโลเมตร เป็น 7,833 กิโลเมตร ระยะทางเฉลี่ยต่อเส้นทางปรับลดลง 3 กิโลเมตร**

**13. เรื่อง มาตรการสนับสนุนให้ประเทศไทยเป็นศูนย์กลางการค้าอัญมณีและเครื่องประดับของโลกและร่างประกาศกระทรวงการคลัง เรื่อง การลดอัตราอากรและยกเว้นอากรศุลกากร ตามมาตรา 12 แห่งพระราชกำหนดพิกัดอัตราศุลกากร พ.ศ. 2530 (ฉบับที่ ..)**

                   คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

                   1. เห็นชอบร่างประกาศกระทรวงการคลัง เรื่อง การลดอัตราอากรและยกเว้นอากรศุลกากร ตามมาตรา 12 แห่งพระราชกำหนดพิกัดอัตราศุลกากร พ.ศ. 2530 (ฉบับที่ ..) โดยมอบหมายให้ กค. เป็นผู้ตรวจสอบความถูกต้องของบัญชีท้ายประกาศกระทรวงการคลังดังกล่าว แล้วดำเนินการต่อไปได้

                   2. เห็นชอบมาตรการเพิ่มขีดความสามารถในการแข่งขันของอุตสาหกรรมอัญมณีและเครื่องประดับ และ

                             2.1 มอบหมายให้ กค. เร่งรัดจัดทำร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามมาตรการทางภาษีเกี่ยวกับการให้ผู้ประกอบการหักรายจ่ายได้ 2 เท่าของรายจ่ายประเภทเงินเดือนและค่าจ้างของแรงงานเพื่อเสนอคณะรัฐมนตรีต่อไป

                             2.2 มอบหมายกระทรวงพาณิชย์ โดยสถาบันวิจัยและพัฒนาอัญมณีและเครื่องประดับแห่งชาติ (องค์มหาชน) และกรมส่งเสริมอุตสาหกรรม กระทรวงอุตสาหกรรม พิจารณาจัดทำและพัฒนามาตรฐานสินค้าให้เป็นที่ยอมรับในตลาดโลกอย่างกว้างขวาง รวมถึงกำหนดตราสัญลักษณ์กลางที่ใช้รับประกันคุณภาพ (Hallmarking) สำหรับสินค้าในหมวดเครื่องประดับ

                             2.3 มอบหมายกระทรวงพาณิชย์ โดยสถาบันวิจัยและพัฒนาอัญมณีและเครื่องประดับแห่งชาติ (องค์การมหาชน) และกรมส่งเสริมอุตสาหกรรม กระทรวงอุตสาหกรรม และกรมพัฒนาฝีมือแรงงาน กระทรวงแรงงาน พิจารณากำหนดมาตรการเพื่อพัฒนาและถ่ายทอดองค์ความรู้ด้านกระบวนการผลิตและเทคโนโลยีการผลิตจากผู้ประกอบการรายใหญ่และผู้เชี่ยวชาญในต่างประเทศไปสู่ผู้ประกอบการรายย่อย การจัดตั้งโรงเรียนเฉพาะทางเพื่อส่งเสริมและพัฒนาช่างศิลป์ และการพัฒนาทายาทช่างฝีมือ เพื่ออนุรักษ์การผลิตที่เป็นเอกลักษณ์ของไทย

                             2.4 มอบหมายให้กระทรวงการคลัง ธนาคารออมสิน และหน่วยงานที่เกี่ยวข้องพิจารณาดำเนินการตามมาตรการทางการเงินในการขยายระยะเวลาดำเนินมาตรการสินเชื่อดอกเบี้ยต่ำเพื่อปรับเปลี่ยนเครื่องจักรและเพิ่มประสิทธิภาพการผลิตสำหรับผู้ประกอบกิจการ SMEs ดังกล่าวต่อไป

                   3. มอบหมายกระทรวงการท่องเที่ยวและกีฬาพิจารณา กำหนดมาตรการประชาสัมพันธ์ท่องเที่ยว ในย่านการค้าที่สำคัญ รวมถึงการประชาสัมพันธ์สินค้าที่มีคุณภาพให้แก่นักท่องเที่ยว

                   **สาระสำคัญของเรื่อง**

                   กค. รายงานว่า เพื่อส่งเสริมให้ประเทศไทยเป็นศูนย์กลางการค้าอัญมณีและเครื่องประดับโลก ซึ่งจะช่วยดึงดูดและกระตุ้นให้มีการซื้อขายสินค้าอัญมณีและเครื่องประดับไทยเพิ่มมากขึ้น และผลักดันอัญมณีและเครื่องประดับของไทยให้เป็นสินค้าที่มีศักยภาพ (Product Champion) ในหมู่นักท่องเที่ยวที่เดินทางเข้ามาในประเทศไทย รวมถึงสร้างมูลค่าเพิ่มต่อเศรษฐกิจ โดยยังคงสนับสนุนให้มีการจ้างแรงงานฝีมือเพื่ออนุรักษ์การผลิตที่เป็นอัตลักษณ์และเอกลักษณ์ของไทย กค. จึงเห็นควรให้มีมาตรการในเรื่องดังกล่าว ดังนี้

                   1. **มาตรการสนับสุนนให้ประเทศไทยเป็นศูนย์กลางการค้าอัญมณีและเครื่องประดับของโลก**ยกเว้นอากรขาเข้าสินค้าอัญมณีและเครื่องประดับในตอนที่ 71 ตามมาตรา 12 แห่งพระราชกำหนดพิกัดอัตราศุลกากร พ.ศ. 2530 จำนวน 32 ประเภทย่อย **โดยเห็นควรให้มีผลบังคับภายในวันที่ 20 มกราคม 2560**เพื่อให้ผู้ประกอบการสามารถนำเข้าสินค้าได้ทันช่วงเทศกาลตรุษจีน

                   2. **มาตรการเพิ่มขีดความสามารถในการแข่งขันของอุตสาหกรรมอัญมณีและเครื่องประดับ**ได้แก่

                             1) **มาตรการทางภาษี** โดยกำหนดให้**ผู้ประกอบการสามารถหักรายจ่ายได้ 2 เท่าของรายจ่ายประเภทเงินเดือนและค่าจ้างของแรงงาน**ที่เป็นช่างเครื่องประดับประเภทที่ผลิตด้วยมือ หรือผลิตด้วยมือร่วมกับการใช้งานเครื่องจักรที่ไม่ซับซ้อนหรือผลิตคนเดียวตลอดกระบวนการผลิต

                             2) **มาตรการยกระดับคุณภาพและมาตรฐานสินค้าอัญมณีและเครื่องประดับ**โดยจัดทำและพัฒนามาตราฐานสินค้าให้เป็นที่ยอมรับในตลาดโลกอย่างกว้างขว้าง การกำหนดตราสัญลักษณ์กลางที่ใช้รับประกันคุณภาพ (Hallmarking) และการจัดประกวดออกแบบเครื่องประดับระดับนานาชาติ เพื่อรองรับการเป็นศูนย์กลางการค้าสินค้าอัญมณีและเครื่องประดับของโลก

                             3) **มาตรการยกระดับฝีมือแรงงานในอุตสาหกรรมอัญมณีและเครื่องประดับ**โดยพัฒนาและถ่ายทอดองค์ความรู้ด้านกระบวนการผลิตและเทคโนโลยีการผลิตจากผู้ประกอบการรายใหญ่และผู้เชี่ยวชาญในต่างประเทศไปสู่ผู้ประกอบการรายย่อย การจัดตั้งโรงเรียนเฉพาะทางเพื่อส่งเสริมและพัฒนาช่างศิลป์ และการพัฒนาทายาทช่างฝีมือเพื่ออนุรักษ์การผลิตที่เป็นเอกลักษณ์ของไทย

                             4) **มาตรการทางเงิน**โดยการ**ขยายระยะเวลาดำเนินมาตรการสินเชื่อดอกเบี้ยต่ำ**เพื่อปรับเปลี่ยนเครื่องจักรและเพิ่มประสิทธิภาพการผลิตสำหรับผู้ประกอบกิจการ SMEs โดยให้ผู้ประกอบกิจการ SMEs ให้สามารถยื่นขอสินเชื่อ**ภายในวันที่ 31 ตุลาคม 2560**หรือจนกว่าวงเงินที่กำหนดไว้จะถูกจัดสรรหมด แล้วแต่อย่างใดอย่างหนึ่งถึงก่อน **และธนาคารออมสินเบิกรายจ่ายสินเชื่อให้แล้วเสร็จภายในวันที่ 30 ธันวาคม 2560**

3. **มาตรการส่งเสริมด้านการตลาด** เป็นการสนับสนุนให้มีการซื้อขายอัญมณีและเครื่องประดับไทยเพิ่มมากขึ้น โดยจัดให้มีการประชาสัมพันธ์สินค้าอัญมณีและเครื่องประดับที่มีคุณภาพการประชาสัมพันธ์แหล่งการท่องเที่ยวในย่านการค้าที่สำคัญ รวมถึงการประชาสัมพันธ์สินค้าที่มีคุณภาพให้แก่นักท่องเที่ยวบนสื่อต่าง ๆ เช่น สื่อโฆษณาและประชาสัมพันธ์ในสายการบิน เป็นต้น

**14. เรื่อง แผนยุทธ์ศาสตร์การบูรณาการด้านพิพิธภัณฑ์และแหล่งเรียนรู้ ระยะ 20 ปี (พ.ศ. 2560 – 2579)**

                   คณะรัฐมนตรีมีมติรับทราบแผนยุทธศาสตร์การบูรณาการด้านพิพิธภัณฑ์และแหล่งเรียนรู้ ระยะ 20 ปี (พ.ศ. 2560 – 2579) ตามที่สำนักนายกรัฐมนตรี [สำนักงานบริหารและพัฒนาองค์ความรู้ (องค์การมหาชน)] เสนอเพื่อใช้เป็นกรอบในการดำเนินงานของพิพิธภัณฑ์และแหล่งเรียนรู้ต่อไป

                   **สาระสำคัญของแผนยุทธศาสตร์ฯ** มีเป้าประสงค์ให้พิพิธภัณฑ์และแหล่งเรียนรู้ เป็นพื้นที่สร้างสรรค์การเรียนรู้และพัฒนาภูมิปัญญาแก่ประชาชน เป็นพื้นที่เรียนรู้ประวัติศาสตร์และความเป็นมาของชาติไทย รวมทั้งเป็นแหล่งท่องเที่ยวและสนับสนุนให้เกิดการท่องเที่ยว โดยแบ่งการดำเนินการออกเป็น 3 ระยะ โดยระยะที่ 1 (1-5 ปี) เน้นการบูรณาการ การให้บริการและจัดให้มีระบบหรือกลไกสนับสนุนการดำเนินงานร่วมกัน ระยะที่ 2 (6-10 ปี) พิพิธภัณฑ์และแหล่งเรียนรู้มีมาตราฐานอย่างทั่วถึง และระยะที่ 3 (11-20 ปี) คนไทยมีวัฒนธรรมการเรียนรู้ผ่านพิพิธภัณฑ์และแหล่งเรียนรู้ และสังคมไทยเป็นสังคมแห่งการเรียนรู้ตลอดชีวิต ประกอบด้วย 4 ยุทธศาสตร์ ดังนี้ **ยุทธศาสตร์ที่ 1** การจัดกิจกรรมเชิงบูรณาการระหว่างพิพิธภัณฑ์และแหล่งเรียนรู้ **ยุทธศาสตร์ที่ 2** การพัฒนาคุณภาพและศักยภาพของพิพิธภัณฑ์และแหล่งเรียนรู้ **ยุทธศาสตร์ที่ 3** การเสริมสร้างวัฒนธรรมการเรียนรู้ผ่านพิพิธภัณฑ์และแหล่งเรียนรู้ และ**ยุทธศาตร์ที่ 4** การบริหารจัดการกระบวนการบูรราการให้มีประสิทธิภาพ

|  |
| --- |
| **แต่งตั้ง** |

**15.  เรื่อง รัฐบาลสาธารณรัฐเปรูเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐเปรูประจำประเทศไทย (กระทรวงการต่างประเทศ)**

   คณะรัฐมนตรีมีมติอนุมัติกรณีรัฐบาลสาธารณรัฐเปรูเสนอขอแต่งตั้ง  นายเฟอร์นันโด ฆูลิโอ  อันโตนิโอ กีโรส  กัมโปส (Mr. Fernando  Julio  Antonio  Quiros  Campos)  ให้ดำรงตำแหน่ง เอกอัครราชทูตวิสามัญ ผู้มีอำนาจเต็มแห่งสาธารณรัฐเปรูประจำประเทศไทย โดยมีถิ่นพำนัก ณ  กรุงเทพมหานคร สืบแทน นายเฟลิกซ์

ริการ์โด  อาเมริโก  อันโตนิโอ  เดเนกรี  โบซา (Mr. Félix Ricardo  Américo Antonio  Denegri Boza)  ตามที่กระทรวงการต่างประเทศเสนอ

**16. เรื่อง การแต่งตั้งกรรมการผู้ทรงคุณวุฒิในคณะกรรมการมาตรฐานการบริหารงานบุคคลส่วนท้องถิ่น (ก.ถ.) แทนตำแหน่งที่ว่าง**

                   คณะรัฐมนตรีมติอนุมัติตามที่กระทรวงมหาดไทยเสนอแต่งตั้ง **นางสาวเบญจวรรณ อ่านเปรื่อง** เป็นกรรมการผู้ทรงคุณวุฒิด้านระบบราชการในคณะกรรมการมาตรฐานการบริหารงานบุคคลส่วนท้องถิ่น (ก.ถ.) แทนตำแหน่งที่ว่าง เนื่องจาก นายพงศ์โพยม วาศภูติ กรรมการผู้ทรงคุณวุฒิเดิมได้ลาออกจากตำแหน่งแล้ว เมื่อวันที่ 15 ธันวาคม 2559 ทั้งนี้ ตั้งแต่วันที่ 17 มกราคม 2560 เป็นต้นไป

**17. เรื่อง การแต่งตั้งกรรมการอื่นในคณะกรรมการองค์การเภสัชกรรมแทนกรรมการเดิมที่พ้นจากตำแหน่ง**

                   คณะรัฐมนตรีมีมติอนุมัติตามที่กระทรวงสาธารณสุขเสนอ ดังนี้

                   1. แต่งตั้งกรรมการอื่นในคณะกรรมการองค์การเภสัชกรรม แทนผู้ที่พ้นจากตำแหน่ง โดยให้มีผลตั้งแต่วันที่ 17 มกราคม 2560 เป็นต้นไป และให้มีวาระการดำรงตำแหน่งเท่ากับวาระที่เหลืออยู่ของคณะกรรมการที่ได้แต่งตั้งไว้แล้ว ดังนี้

                             1.1 **นายโสภณ เมฆธน** แทน นายสุรเชษฐ์ สถิตนิรามัย ที่ลาออก (เป็นผู้ที่อยู่ในบัญชีรายชื่อกรรมการรัฐวิสาหกิจที่กระทรวงการคลังจัดทำขึ้น)

                             1.2 **นายสมคิด เลิศไพฑูรย์** แทน นายอัษฎางค์ เชี่ยวธาดา ที่มีอายุครบ 65 ปีบริบูรณ์ (เป็นผู้ที่อยู่ในบัญชีรายชื่อกรรมการรัฐวิสาหกิจที่กระทรวงการคลังจัดทำขึ้น)

                             1.3 **นายวันชัย สัตยาวุฒิพงศ์** แทน นางสาวกฤษณา ไกรสินธุ์ ที่ลาออก

                   2. ให้คณะกรรมการองค์การเภสัชกรรมมีจำนวนกรรมการเกินกว่าสิบเอ็ดคน แต่ไม่เกินสิบห้าคน ตามพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ พ.ศ. 2518 และที่แก้ไขเพิ่มเติม มาตรา 6

**18. เรื่อง แต่งตั้งข้าราชการการเมือง ตำแหน่งที่ปรึกษารัฐมนตรีประจำสำนักนายกรัฐมนตรี**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายพงษ์ชัย นิรมิตศรีชัย**ให้ดำรงตำแหน่งข้าราชการการเมือง ตำแหน่งที่ปรึกษารัฐมนตรีประจำสำนักนายกรัฐมนตรี (นายออมสิน ชีวะพฤกษ์)

**19. เรื่อง แต่งตั้งข้าราชการการเมือง ตำแหน่งประจำสำนักเลขาธิการนายกรัฐมนตรี**

                    คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายฤทธิเดช เหมาะประสิทธิ์**ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี

**20. เรื่อง แต่งตั้งข้าราชการการเมือง [ตำแหน่งที่ปรึกษารัฐมนตรีช่วยว่าการกระทรวงเกษตรและสหกรณ์ (นางสาวศิรินารถ ใจมั่น)]**

                   คณะรัฐมนตรีมีมติเห็นชอบตามที่รัฐมนตรีว่าการกระทรวงเกษตรและสหกรณ์เสนอแต่งตั้ง

**นางสาวศิรินารถ ใจมั่น** เป็นข้าราชการการเมือง ตำแหน่งที่ปรึกษารัฐมนตรีช่วยว่าการกระทรวงเกษตรและสหกรณ์ ทั้งนี้ ตั้งแต่วันที่ 17 มกราคม 2560 เป็นต้นไป

**21. เรื่อง แต่งตั้งกรรมการผู้ช่วยรัฐมนตรี (นางสาวภาวิณี ปุณณกันต์)**

                   คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นางสาวภาวิณี**

**ปุณณกันต์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมาย ให้เป็นผู้ช่วยรัฐมนตรีประจำกระทรวงทรัพยากรธรรมชาติและสิ่งแวดล้อม

**22. เรื่อง แต่งตั้งกรรมการผู้ช่วยรัฐมนตรี (นายโศภณ นภาธร และนายอดินันท์ ปากบารา)**

                   คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอ ดังนี้

                   1. แต่งตั้ง **นายโศภณ นภาธร** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมาย ให้เป็นผู้ช่วยรัฐมนตรีประจำกระทรวงศึกษาธิการ

                   2. แต่งตั้ง **นายอดินันท์ ปากบารา** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมาย ให้เป็นผู้ช่วยรัฐมนตรีประจำนายกรัฐมนตรี

**23. เรื่อง แต่งตั้งผู้รักษาราชการแทนรัฐมนตรีว่าการกระทรวงวิทยาศาสตร์และเทคโนโลยี**

                   คณะรัฐมนตรีมีมติอนุมัติแต่งตั้งผู้รักษาราชการแทนรัฐมนตรีว่าการกระทรวงวิทยาศาสตร์และเทคโนโลยี ในกรณีที่ไม่มีผู้ดำรงตำแหน่งรัฐมนตรีว่าการกระทรวงวิทยาศาสตร์และเทคโนโลยี หรือมีแต่ไม่อาจปฏิบัติราชการได้ จำนวน 2 ราย ตามลำดับ ตามความในมาตรา 42 แห่งพระราชบัญญัติระเบียบบริหารราชการแผ่นดิน พ.ศ. 2534 ตามที่กระทรวงวิทยาศาสตร์และเทคโนโลยีเสนอ ดังนี้

                   1. นายอุตตม สาวนายน รัฐมนตรีว่าการกระทรวงอุตสาหกรรม

                   2. นายดอน ปรมัตถ์วินัย รัฐมนตรีว่าการกระทรวงการต่างประเทศ

                   ทั้งนี้ ตั้งแต่วันที่ 17 มกราคม 2560 เป็นต้นไป

**24. เรื่อง การแต่งตั้งผู้รักษาราชการแทนรัฐมนตรีว่าการกระทรวงสาธารณสุข**

                   คณะรัฐมนตรีมีมติอนุมัติเป็นหลักการมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงสาธารณสุข ในกรณีที่รัฐมนตรีว่าการกระทรวงสาธารณสุขไม่อาจปฏิบัติราชการได้ และไม่มีผู้ดำรงตำแหน่งรัฐมนตรีช่วยว่าการกระทรวงสาธารณสุข หรือมีแต่ไม่อาจปฏิบัติราชการได้ ตามลำดับ ตามที่กระทรวงสาธารณสุขเสนอ ดังนี้

                   1. รัฐมนตรีว่าการกระทรวงศึกษาธิการ (นายธีระเกียรติ เจริญเศรษฐศิลป์)

                   2. รัฐมนตรีว่าการกระทรวงดิจิทัลเพื่อเศรษฐกิจและสังคม (นายพิเชฐ ดุรงคเวโรจน์)

                    โดยให้ครอบคลุมถึงกรณีที่ไม่มีผู้ดำรงตำแหน่งรัฐมนตรีว่าการกระทรวงสาธารณสุขด้วย

ทั้งนี้ ตั้งแต่วันที่ 17 มกราคม 2560 เป็นต้นไป

**25. เรื่อง แต่งตั้งข้าราชการการเมือง ตำแหน่งเลขานุการรัฐมนตรีประจำสำนักนายกรัฐมนตรี**

                   คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายสมเกียรติ**

**ตรีรัตนพันธ์** ให้ดำรงตำแหน่งข้าราชการการเมือง ตำแหน่งเลขานุการรัฐมนตรีประจำสำนักนายกรัฐมนตรี

(นายสุวิทย์ เมษินทรีย์)

**26. เรื่อง แต่งตั้งกรรมการผู้ช่วยรัฐมนตรี (พลเอก สุรศักดิ์ ศรีศักดิ์)**

                   คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **พลเอก สุรศักดิ์**

**ศรีศักดิ์**เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมาย

ให้เป็นผู้ช่วยรัฐมนตรีประจำกระทรวงพลังงาน

**27. เรื่อง แต่งตั้งกรรมการผู้ช่วยรัฐมนตรี (นายพันธ์ศักดิ์ ศิริรัชตพงษ์)**

                   คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายพันธ์ศักดิ์**

**ศิริรัชตพงษ์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมาย ให้เป็นผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม

..................................